Babadogtertjie deur wasbeer aangeval | Maroela Media
Babadogtertjie deur wasbeer aangeval
Die vier maande oue Journi Black, wat deur 'n wasbeer aangeval is (Foto: CBS3)
'n Vier maande oue babadogtertjie is in haar ouerhuis in Philadelphia in Amerika deur 'n wasbeer aangeval.
Ashley Rodgers, die ma van die dogtertjie, het gesê die aanval het Woensdagaand in die gesin se huis op die eerste verdieping plaasgevind. Sy het hul sesjarige seun na die badkamer geneem terwyl Journi op 'n bed gelê en slaap het. Toe sy terugkeer, het Journi geskree en haar gesig het gebloei. Volgens Rodgers het die wasbeer die dogtertjie oor die vloer gesleep.
"Ons het geluide op die boonste verdieping gehoor en toe gesien hoe 'n wasbeer by die trappe afhardloop," het sy verduidelik.
Die baba is na 'n hospitaal geneem en sy moes meer as 60 steke en 'n inspuiting teen hondsdolheid kry. Sy is besig om aan te sterk, en dokters sê haar oë is nie beskadig nie.
"Dis net belaglik," het Samuel Black, die dogtertjie se pa, gesê. "Ek het gedink dis 'n nagmerrie toe hulle my bel. My hart het gesink. Ek weet nie wat om te sê of wat om te dink nie."
Philadelphia se dieresorg en -beheerspan is ontbied, maar kon nie die wasbeer opspoor nie. Beamptes het intussen die gebou ondersoek en valletjies is gestel.